กกต. เผย พิมพ์บัตรเลือกตั้ง 57 ล้านใบ และขณะนี้ยังไม่เคาะสีบัตรเลือกตั้งทั้งแบบแบ่งเขตและแบบบัญชีรายชื่อ
นายกิตติพงษ์ บริบูรณ์ รองเลขาธิการคณะกรรมการการเลือกตั้ง (กกต.) กล่าวว่า การเลือกตั้งครั้งนี้จำนวนผู้มีสิทธิเลือกตั้งประมาณ 52 ล้านคน จะมีการจัดพิมพ์บัตรเลือกตั้งประมาณ 57 ล้านใบ ซึ่งการแจกบัตรเลือกตั้งต้องแจกเต็มเล่มไม่มีการตัดหรือการแยก เพราะการจ่ายบัตรเลือกตั้งจะจ่ายตามจำนวนผู้มีสิทธิเลือกตั้งในหน่วยเลือกตั้งนั้น ๆ ไม่ได้ อีกทั้งจะต้องสำรองบัตรบางส่วนไว้ แต่จะสำรองให้น้อยที่สุดเท่าที่จำเป็น หากสำรองมากจะเกิดปัญหา ส่วนมาตรการป้องกันการปลอมแปลงบัตรเลือกตั้ง ยืนยันว่ามีระบบรักษาความปลอดภัยสามารถตรวจสอบได้ว่าบัตรที่นำมาใช้เป็นบัตรจริงหรือไม่ มีกระบวนการตรวจสอบสีและเนื้อกระดาษที่จัดพิมพ์ เพื่อป้องกันการแอบอ้างนำบัตรมาใช้ แต่ไม่สามารถเปิดเผยรายละเอียดกระบวนการตรวจสอบได้ สำหรับรูปแบบบัตรเลือกตั้งแบบแบ่งเขตจะกำหนดช่องทำเครื่องหมายกับหมายเลขของผู้สมัครเท่านั้น ส่วนบัตรเลือกตั้งแบบบัญชีรายชื่อจะมีรายละเอียดหมายเลขประจำพรรค ชื่อพรรค โลโกพรรคและช่องทำเครื่องหมาย ซึ่งแตกต่างจากบัตรเลือกเมื่อเลือกตั้งเมื่อปี 2562 ที่มีบัตรเลือกตั้งใบเดียว แต่ครั้งนี้บัตร 2 ใบลักษณะคู่ขนาน โดยบัตรแบบแบ่งเขตที่ไม่กำหนดรายละเอียดนั้น ข้อดีจะไม่ทำให้ประชาชนเกิดความสับสน เพราะครั้งนี้ผู้สมัครเขตสูงสุด 20 คน ขนาดของบัตรเลือกตั้งแตกต่างกัน แต่รายละเอียดของบัตรเลือกตั้งแบบบัญชีรายชื่อจะมีมากกว่าถึง 67 พรรคการเมือง อีกทั้งหน้าหน่วยเลือกตั้งแต่ละพื้นที่จะมีป้ายปิดประกาศผู้สมัครและพรรคการเมืองเพื่ออำนวยความสะดวกให้กับประชาชนในการลงคะแนน โดยย้ำว่าบัตรเลือกตั้งต้องทำตามกฎหมายกำหนดอย่างเคร่งครัด เพราะมาตรา 84 กำหนดไว้อย่างชัดเจนรองเลขาธิการ กกต. กล่าวว่า บัตรเลือกตั้งที่ กกต. มีการประชาสัมพันธ์ออกไปก่อนหน้านั้นเจตนาต้องการให้ประชาชนรับทราบถึงรูปแบบว่าบัตรเลือกตั้งแต่ละประเภทมีสาระสำคัญในบัตรอย่างไรบ้าง ส่วนสีบัตรที่ประชาสัมพันธ์ออกไปไม่ใช่สีที่ใช้สำหรับบัตรเลือกตั้งในครั้งนี้ เพราะ กกต.ยังไม่ได้มีการกำหนดสีบัตรเลือกตั้ง ซึ่งจะประชาสัมพันธ์เรื่องสีของบัตรเลือกตั้งแน่นอนหลังจากการจัดพิมพ์บัตรเลือกตั้งแล้ว.